
A kénanyagcsere és a hidrogéntermelés kapcsolata Thiocapsa roseopersicina BBS-ben

A fosszilis energiahordozók készleteinek elkerülhetetlen kimerülése miatt egyre nagyobb szerep jut a megújuló energiaforrások/energiahordozók kutatásának. Az új alternatív energiahordozók közül ki kell emelnünk a hidrogént, mivel égése során csak víz keletkezik, szén-dioxid nem. Előállítására az ipar is számos kémiai és fizikai módszert ismer. Biológiai úton történő előállítása új perspektívákat nyithat.
Régóta ismertek a hidrogenázok, mint metalloenzimek, melyek a protonok reverzibilis redukciójával képesek molekuláris hidrogént előállítani. Hidrogenáz alapú biohidrogén termelésre több megközelítés is létezik.
Ki kell emelnünk a bíbor kénbaktériumokat, melyek önmagukban szervetlen szubsztrátokból képesek direkt fotobiohidrogén termelésre. Modellorganizmusunknak ezen egyedülálló tulajdonsága miatt választottuk a Thiocapsa roseopersicina BBS-t, amely a Chromatiaceae család tagja. Szénforrásként szén-dioxidot igényel, és képes különböző kénvegyületek felhasználni és a belőlük származó elektronokból fény segítségével hidrogént előállítani. Legalább négy aktív [NiFe] hidrogenázzal rendelkezik, melyek közül kettő szolubilis NAD+ redukáló (Hox1, Hox2), és kettő membrán kötött periplazmatikus (Hyn, Hup). In vivo a Hox1 és Hyn enzimek reverzibilisek, a Hup pedig a hidrogén felvételét végzi. A hidrogén termelés hatékonyságának növelése érdekében meg kell ismernünk, hogy a kénvegyületek asszimilációja és a hidrogéntermelés milyen kapcsolatban vannak egymással.
Ezért megvizsgáltam, hogy a Hyn és Hox1 hidrogenázok hidrogén termelése hogyan kapcsolódik a kénanyagcseréhez. Vizsgáltam a különböző kénvegyületek különálló és együttes hatását az enzimek hidrogén termelésére, miközben követtem a különböző anyagcsere termékek és köztitermékek mennyiségi változását.
Kísérleteim során kimutattam, hogy a kénoxidáció során keletkező elektronokból a Hyn és Hox1 hidrogenázok képesek hidrogént termelni, tehát van kapcsolat a kénoxidáció és a hidrogéntermelés között. Továbbá megállapítottam, hogy elemi kén jelenlétében a hozzáadott szulfit hatására a Hyn hidrogén termelése megnövekszik, a Hox1 hidrogén termelése csökken. Eredményeim alapján modellt állítottunk föl a hidrogenázok és a kénanyagcsere kapcsolatára, melyben a kén oxidációjának és a szulfit asszimilációjának más-más szerepe van a hidrogenázok elektronokkal való ellátásában.

